NAYRÏR JANAN PʼEQEÑCHÄWIPA | ¿KUNJAMSA TRABAJOMAN KUSISITÄSMA?
Chʼama tukuñ trabajonakajj ¿tukusjjeti?
Alex chachajja, autor cajanak apkatasajj akham sasin lupʼiski: ‘Aka trabajonjja aynachtʼjjakiwa, katuntatäkiristsa ukham amuyasta, ¿nayrar sartpachäyäti? Jan sinti trabaj-jjerista ukhajj wali sum jakasirista’ sasa.
Waljaniw Alex chachjamajj chʼama tukuñ trabajonakan jan trabajiñ munapkiti. Autonak askichir Aaron chachajj akham siwa: “Chʼama tukuñ trabajonïñajj waljanitakejj ‘mä phenqʼawa’, jukʼamp suma trabajo jikjjatañkamakiw trabajiñ munapjje” sasa.
‘Nayajj janiw chʼama tukuñ trabajotakïkti’ sasaw waljanejj sapjje. ¿Kunatsa? Radionsa, televisionansa sum jakasiñatakejj walja qollqenïñawa sasaw sapjje, ukanak istʼasa inas ukham amuyapjjchi. Utanak askichir Matthew sat chachajj akham siwa: “Waljaniw chʼama tukuñ trabajorojj janis askïkaspa ukham uñjapjje” sasa. Porterjam irnaqer Shane sat chachajj niya ukhamarakwa jaqenakat amuyaraki, jupajj akham siwa: “Jaqenakajj jan chʼam tukusakiw walja qollqe ganañ munapjje” sasa.
Ukampisa, waljanitakejj chʼama tukuñ trabajonakan irnaqañajj wali sumawa. 25 marani Daniel chachajj akham siwa: “Mä suma amtampi irnaqtan ukhajja, kusiskañawa” sasa, jupajj utanak luririwa. Ukat 23 marani Andre chachajj uka pachparak amuyi, jupajj siwa: “Kusisitäñataki, chuymas chuymañatakejja, trabajiñasapuniwa. Ukampis jukʼak trabajisajja, janiw kusisitäkätati, mayjtʼasjjakïtawa” sasa.
¿Kunatsa jupanakajj chʼama tukuñ trabajonakat ukham sum amuyapjje? Biblian ewjjanakaparuw istʼapjje. Ukanjja, trabajon jukʼamp chʼamachasiñataki, jan aynachtʼañataki ukat kuntï lurktan ukanakat kusisitäñatakiw yanaptʼistu.
¿Biblian kawkïr ewjjtʼanakapas trabajon kusisitäñataki yanaptʼiristam? Ukanakat jutïr yatichäwinwa mä qawqha yatjjatañäni.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn